Într-un document remis joi seară MEDIAFAX, intitulat "Apel public al preşedintelui CNA, Laura Georgescu, către un membru al Consiliului, dl. Valentin Alexandru Jucan", aceasta spune: "Având în vedere că astăzi, 27.06.2013, la ora 15.30, şedinţa publică a Consiliului Naţional al Audiovizualului s-a suspendat din lipsă de cvorum, vă somez public, domnule Valentin Alexandru Jucan, membru CNA, să participaţi la şedinţele publice ale Consiliului care se desfăşoară în fiecare săptămână, marţea şi joia, acceptând ca în celelalte 3 zile lucrătoare ale săptămânii să participaţi la proiectele instituţiei şi nu la audienţele publice pe care le-aţi solicitat, prin abuz de încredere, celorlalţi membri ai CNA".

În acelaşi document, Laura Georgescu mai spune că Jucan a adus atingere imaginii Consiliului Naţional al Audiovizualului, declarând la postul B1 TV că "CNA este cea mai coruptă instituţie din România".

"Eu nu am declarat aşa ceva la B1 (...) În comentariile celor de la B1 TV, cei din studio au afirmat, şi citez din declaraţiile lor, 'că CNA este cea mai coruptă instituţie'. Nu eu am spus", a declarat pentru MEDIAFAX Valentin Jucan.

De asemenea, Jucan a spus că el a anunţat CNA de o săptămână că nu va participa la şedinţa de joi a instituţiei. "S-a suspendat, dar nu din cauza mea (...) Eu mi-am făcut cerere de concediu, nu înţeleg de ce dânsa face astfel de somaţii. Eu am anunţat de o săptămână că nu voi participa. Cvorumul este de minim opt. Restul unde au fost? Pe ceilalţi nu-i somează? Doamna preşedintă are o problemă cu mine şi această problemă provine din faptul că eu am făcut acea plângere penală (...) Nu am ce să comentez la treaba asta. Are preocupări altele decât cele ale unui preşedinte CNA", a mai menţionat acesta pentru MEDIAFAX.